Nato pa je Fisichella, ki so ga mnogi primerjali s Prostom, Senno ter Stewartom, dobil ponudbo ekipe Jordan za sezono 1997. Njegov moštveni kolega je bil takrat aktualni prvak Formule Nippon Ralf Schumacher. Kljub temu, da se dirkača na stezi nista preveč marala (zapravila sta kar nekaj možnosti za dobre uvrstitve) je Giancarlo sezono odpeljal zelo solidno. Tretji je bil v Montrealu, drugi v Spaju, bil pa je tudi zelo blizu zmage v Hockenheimu, vendar mu je nekaj krogov pred koncem dirke odpovedal Peugeotov motor.